2.  ลักษณะการประกอบธุรกิจของบริษัท

เมื่อวันที่ 31 พฤษภาคม 2547 บริษัทมีการเปลี่ยนแปลงกลุ่มผู้ถือหุ้นใหม่ได้แก่ กลุ่มตระกูลวงศ์สวัสดิ์
และ กลุ่มนายสุรสิทธิ์
ติยะวัชรพงศ์ และนายวิสาล นีรนาทโกมล
บริษัทได้เปลี่ยนการดำเนินธุรกิจหลักจากการประกอบธุรกิจผลิต จำหน่าย
และให้บริการหลังการขายสำหรับสินค้าประเภทจอภาพคอมพิวเตอร์จอภาพแอลซีดี ทีวี
ตามคำสั่งและภายใต้ตราสินค้าของลูกค้า (OEM Customers)
มาเป็นธุรกิจรับจ้างประกอบรถโกคาร์ทและจักรยานให้กับบริษัทในกลุ่มบริษัท แอล เอ ไบซิเคิ้ล
จำกัด

1.  ความเป็นมาและพัฒนาการที่สำคัญ

  บริษัทได้มีการจดทะเบียนเปลี่ยนชื่อ จาก “บริษัท เคพโทรนิค อินเตอร์เนชั่นแนล (ประเทศไทย)
  จำกัด (มหาชน)” เป็น “บริษัท วินโคสท์ อินดัสเทรียล พาร์ค จำกัด (มหาชน)” เมื่อวันที่ 21
  มกราคม 2548 เพื่อให้สอดคล้องกับธุรกิจหลักในอนาคตของบริษัทที่จะเริ่มดำเนินการในไตรมาส
  2 ของปี 2548 ความเป็นมาและพัฒนาการที่สำคัญของบริษัท กล่าวโดยสรุปได้ดังนี้

-   “บริษัทเทเลเท็ค (ประเทศไทย) จำกัด”จดทะเบียนจัดตั้งขึ้นเมื่อวันที่ 1 ตุลาคม 2528
    โดยมีทุนจดทะเบียนเริ่มแรกจำนวน 3.5 ล้านบาท โดยได้ร่วมลงทุนกับ บริษัท เทเลเท็ค
    (ฮ่องกง) จำกัด ในการผลิตเครื่องโทรศัพท์ และเครื่องโทรทัศน์สีในประเทศไทย

-   บริษัท เทเลเท็ค (ประเทศไทย) จำกัด ได้จดทะเบียนแปรสภาพเป็นบริษัท มหาชน จำกัด
    เมื่อวันที่ 28 พฤษภาคม 2536 ชื่อว่า “บริษัท เทเลเท็ค (ประเทศไทย) จำกัด (มหาชน)”
    โดยมีผู้ถือหุ้นรายใหญ่ คือ บริษัท เทเลเท็ค

  อินเตอร์เนชั่นแนล โฮลดิ้งส์ ลิมิเต็ด (“TIHL”)

-   ในปี 2536 บริษัท แกรนด์ โฮลดิ้งส์ ลิมิเต็ด (“กลุ่มบริษัทแกรนด์ฯ”) ได้ซื้อหุ้นของ บริษัท
    เทเลเท็ค อินเตอร์เนชั่นแนล โฮลดิ้งส์ ลิมิเต็ด (“TIHL”) ซึ่งเป็นบริษัทแม่ของบริษัทฯ
    โดยกลุ่มบริษัทแกรนด์ฯ นั้นมีเครือข่ายและความชำนาญในการผลิต และขายจอภาพคอมพิวเตอร์

-   ในปี 2536 บริษัทได้จดทะเบียนจัดตั้ง บริษัท เคพโทรนิค (ไทยแลนด์) จำกัด (“CTL”) ขึ้น
    โดยบริษัทเป็น
    ผู้ถือหุ้นทั้งหมด มีวัตถุประสงค์เพื่อประกอบกิจการผลิตจอภาพคอมพิวเตอร์
    โดยมีเงินลงทุนจำนวน 40 ล้านบาท CTL ได้รับการส่งเสริมการลงทุน
    สำหรับการผลิตจอภาพคอมพิวเตอร์ โดยได้รับยกเว้นภาษีเงินได้นิติบุคคลตั้งแต่ปี 2536 ถึงปี
    2539

-   ปี 2536 บริษัทได้ซื้อหุ้นจำนวนร้อยละ 50 ของ บริษัท เคพโทรนิค คอมพิวเตอร์ โปรดักส์
    โฮลดิ้งส์ จำกัด ซึ่งเป็นบริษัทผู้ลงทุน (Holding Company) ของกลุ่มบริษัทผู้ผลิต จำหน่าย
    และให้บริการเกี่ยวกับจอภาพคอมพิวเตอร์ จาก บริษัท เคพโทรนิค โฮลดิ้งส์ ลิมิเต็ด
    ทั้งนี้เพื่อประโยชน์ในการดำเนินงานและการถ่ายทอดเทคโนโลยีการผลิตเป็นสำคัญ
    เนื่องจากบริษัทดังกล่าวมีประสบการณ์ในอุตสาหกรรมจอภาพคอมพิวเตอร์มากว่า 10 ปี และ
    ในปี 2540 บริษัทได้ลงทุนใน บริษัท เคพโทรนิค เพอริเฟอรัล โฮลดิ้งส์ ลิมิเต็ด
    ในอัตราร้อยละ 50 เพื่อรองรับการเจริญเติบโตของกลุ่มบริษัท (หมายถึงบริษัท
    บริษัทย่อยและบริษัทร่วม) ต่อไป

-   บริษัทจดทะเบียนเปลี่ยนชื่อเป็น บริษัท เคพโทรนิค อินเตอร์เนชั่นแนล (ประเทศไทย) จำกัด
    (มหาชน) เมื่อวันที่ 9 พฤศจิกายน 2537

-   ปี 2538 บริษัทหยุดการผลิตสินค้าประเภทเครื่องรับโทรทัศน์และโทรศัพท์
    และได้รับโอนการผลิตจอภาพคอมพิวเตอร์จาก CTL
    และเริ่มทำการผลิตจอภาพคอมพิวเตอร์รวมทั้ง CTL
    ได้โอนสิทธิประโยชน์ที่ได้รับจากการส่งเสริมการลงทุนให้แก่บริษัทด้วย

-   บริษัทได้ทำการผลิตจอภาพคอมพิวเตอร์ PCD ในปี 2538
    โดยได้รับบัตรส่งเสริมการลงทุนในผลิตภัณฑ์ดังกล่าวรวมทั้งผลิตภัณฑ์เครื่องใช้ไฟฟ้า
    ซึ่งได้รับยกเว้นภาษีเงินได้นิติบุคคลตั้งแต่ปี 2538 ถึงปี 2540 อย่างไรก็ตาม
    บริษัทได้ยกเลิกการผลิต PCD ในปี 2539
    เนื่องจากความต้องการของตลาดลดลงเป็นผลมาจากการเปลี่ยนแปลงของเทคโนโลยี

-   ปลายปี 2543 บริษัทได้รับโอนการผลิตผลิตภัณฑ์จอภาพคอมพิวเตอร์รวมถึง
    จอภาพที่ใช้หน่วยแสดงผลที่ทำมาจากผลึกแก้ว (LCD) มาจาก บริษัท เคพโทรนิค (เกาชุง)
    คอร์ปอเรชั่น ประเทศไต้หวัน

-   ปี 2544 บริษัทยกเลิกการผลิตจอภาพคอมพิวเตอร์แบบ Shadow Mask
    ซึ่งเป็นผลิตภัณฑ์ที่ไม่ทำกำไรให้บริษัท

-   ปี 2544 ลูกค้ารายใหญ่ของบริษัทคือ บริษัทโซนี่ คอร์ปอเรชั่น
    ได้ยกเลิกการว่าจ้างบริษัทในการผลิตจอภาพตั้งแต่เดือนตุลาคม 2544 เป็นต้นมา
    อันเนื่องมาจากการตัดสินใจของโซนี่ในการยกเลิกจอภาพขนาดเล็ก-กลาง

-   ปี 2544 บริษัทได้มีนโยบายในการพัฒนาผลิตภัณฑ์จอภาพแอลซีดี (LCD Monitor)
    และจอภาพทีวีแอลซีดี (LCD TV) เพื่อเป็นผลิตภัณฑ์ทดแทนจอภาพคอมพิวเตอร์แบบ CRT

-   ปี 2546
    เนื่องจากความต้องการของตลาดไม่เพียงพอเป็นผลให้บริษัทได้ลดจำนวนพนักงานเป็นจำนวนมากและเปลี่ยนพนักงานที่เหลือเป็นสัญญาจ้างการให้บริการ
    บริษัทได้จ่ายเงินชดเชยพนักงานทั้งหมดเป็นจำนวน 40.67 ล้านบาท

-   ปี 2546
    คณะกรรมการบริษัทได้อนุมัติการขายเครื่องจักรและสินค้าคงเหลือบางส่วนให้แก่บุคคลที่สามให้ได้ราคาที่ดีที่สุด
    ถ้าเป็นไปได้ในราคาที่ไม่ต่ำกว่ามูลค่าตามบัญชี โดยการขายทั้งหมดดังกล่าวจะน้อยกว่าร้อยละ
    50 ของสินทรัพย์สุทธิ ณ วันที่ 30 มิถุนายน 2546

-   ปี 2546 ตลาดหลักทรัพย์แห่งประเทศไทย
    ได้จัดให้บริษัทเข้าอยู่ในกลุ่มบริษัทที่อยู่ระหว่างการพื้นฟูกิจการ และในเดือนธันวาคม 2546
    บริษัทได้แต่งตั้งบริษัทหลักทรัพย์จัดการกองทุน เอ็ม เอฟ ซี (มหาชน)
    เป็นผู้ช่วยในการจัดทำแผนฟื้นฟูกิจการ

-   วันที่ 31 พฤษภาคม 2547 บริษัทได้มีการเปลี่ยนแปลงกลุ่มผู้ถือหุ้นใหม่ ซึ่งได้แก่
    กลุ่มตระกูลวงศ์สวัสดิ์ และกลุ่มนายสุรสิทธิ์ ติยะวัชรพงศ์ และนายวิสาล นีรนาทโกมล

-   ไตรมาสที่ 4 ปี 2547 บริษัทปรับปรุงโครงสร้างธุรกิจใหม่ โดยเริ่มรับจ้างประกอบรถโกคาร์ท
    และจักรยานให้กับบริษัทในกลุ่ม บริษัท แอล เอ ไบซิเคิ้ล (ประเทศไทย) จำกัด

-   ปลายปี 2547 บริษัทเตรียมการเพื่อขอนุญาตดำเนินธุรกิจเขตปลอดอากร
    ซึ่งคาดว่าจะเริ่มเปิดดำเนินการได้ประมาณ เดือนเมษายน 2548

    1.  เป้าหมายการดำเนินธุรกิจ

  ผู้บริหารของบริษัทมุ่งหวังว่าจะเป็นผู้นำ ในการเป็นผู้ประกอบธุรกิจด้านการให้เช่า
  หรือขายพื้นที่ในเขตปลอดอากรแบบครบวงจร
  อีกทั้งยังมีโครงการที่จะลงทุนในกิจการที่เข้ามาเป็นผู้เช่าหรือซื้อพื้นที่ในเขตปลอดอากร
  หากผู้บริหารเห็นว่ากิจการเหล่านั้นมีผลประกอบการที่ดี
  และสามารถสร้างผลตอบแทนที่คุ้มค่าให้กับผู้ถือหุ้นของบริษัทได้
  ผู้บริหารยังเชื่อมั่นอีกว่าจะสามารถนำพาบริษัทไปยังทิศทางที่เหมาะสมและถูกต้อง
  ช่วยฟื้นฟูบริษัทจากสภาพขาดทุนอย่างหนักมาเป็นกำไรอย่างมั่นคง